FI Euroopan unionin virallinen lehti C 241/3

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 241/04

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”MAGIUN DE PRUNE TOPOLOVENI”

EY-N:o: RO-PGI-0005-0763-04.03.2009

SAN ( ) SMM ( X )

Tässä yhtenäisessä asiakirjassa esitetään eritelmän pääkohdat tiedotustarkoituksessa.

1. Nimi:

”Magiun de prune Topoloveni”

2. Jäsenvaltio tai kolmas maa:

Romania

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Magiun de prune Topoloveni on hienojakoinen, sileä hillo, jossa ei ole paakkuja tai kuorenkappaleita ja joka on paikallisen valmistusmenetelmän ansiosta kiiltävää. Se valmistetaan laadukkaista, tarkasti valituista ja täysin kypsistä luumuista. Myös luumun kuori lisätään valmiiseen tuotteeseen, mikä lisää sen ravintoarvoa, sillä kuori sisältää tunnetusti eniten biologisia tehoaineita ja ravintoaineita (antioksidantteja, vitamiineja, liukenevia ja liukenemattomia ravintokuituja ym.).

Luumuhillo on väriltään tummanruskeaa, sillä luumut poimitaan kypsinä ja niitä keitetään pitkään kokoonkeittämisvaiheessa.

Maultaan hillo on luumujen kypsyyden ansiosta makea, happoinen ja miellyttävä, ja sen aromi on voimakas ja miellyttävä. Se ei saa olla palaneen, käyneen tai homeisen makuinen tai tuoksuinen.

3.3 Raaka-aineet (ainoastaan jalostetut tuotteet):

Magiun de prune Topoloveni valmistetaan seuraavista täysin kypsinä poimituista luumupuun (Prunus domestica L. ssp domestica) hedelmien lajikkeista: Stanley, Pitestean, Tuleu timpuriu, Tuleu gras, Grasă ameliorată, Grasă Românească, Bistrițeană, Vinată Românească, Brumărie, Vâlcean, Centenar, Pescăruș, Dâmbovița, Tomnatici de Caransebeș, Silvia ja Boambe de Leordeni.

Nämä lajikkeet sopivat magiun-hillon valmistamiseen erityisen hyvin, koska niiden hiilihydraatti- (luonnollinen sokeri) ja C-vitamiinipitoisuus on suuri. Tämä johtuu siitä, että hedelmät saavat kypsyä pitkään leudossa ilmanalassa.

Magiun de prune Topoloveni -hilloa valmistetaan ainoastaan erittäin kypsistä, tarkoin valituista ja terveistä hedelmistä. Niiden on tultava hedelmätarhoilta, joilla ei käytetä suuria määriä kemiallisia lannoitteita, eikä niissä saa näkyä merkkejä mätänemisestä, mekaanisista vaurioista tai hyönteisten, punkkien tai muiden tuholaisten aiheuttamista vahingoista.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Magiun de prune Topoloveni -hillon valmistusprosessi tapahtuu laitoksissa, joiden on sijaittava 4 kohdassa osoitetulla maantieteellisellä alueella.

Vastaanotto: luumut otetaan vastaan tuotantolaitoksessa ja varastoidaan tätä tarkoitusta varten niille varattuihin, viileisiin, puhtaisiin ja hajuttomiin tiloihin.

Puhdistaminen: luumut pestään mekaanisesti koneissa juomakelpoisella viileällä vedellä suihkuttaen. Puhdistamista tarkkaillaan jatkuvasti, jotta lopputuotteeseen ei päädy hiekkaa tai muita epäpuhtauksia.

Luokittelu: pestyt luumut asetetaan liukuhihnalle, jolla niistä erotetaan ja poistetaan sopimattomat yksilöt.

Lämpökäsittely: luumuja höyrytetään 4–5 minuutin ajan erityisissä teräslaitteissa 80 celsiusasteessa paineessa, joka on 1,5 atm.

Hedelmät soseutetaan kahdessa vaiheessa: ensin siivilällä (pasatrice), jonka reikien läpimitta on enintään 3 mm, ja sen jälkeen siivilällä (rafinatrice), jonka reikien läpimitta on 1,8–2 mm. Näin hedelmäliha saadaan mahdollisimman puhtaaksi ja tasaiseksi.

Kokoon keittäminen: luumun hedelmälihaa keitetään kokoon kaksiseinämäisessä kattilassa, kunnes sose on tiivistynyt siten, että sen kuiva-ainepitoisuus on vähintään 55 prosenttia, jolloin saadaan aikaan Magiun din prune Topoloveni. Kokoon keittämisen tarkoituksena on postaa luumuista vesi valvotussa lämpötilassa. Apuna on höyry, joka kiertää kattilan kahden seinämän kautta, kunnes tuotteen Brix-arvo on 50–52, eli 9–12 tunnin ajan sen mukaan, mikä on raaka-aineen kuiva-ainepitoisuus.

Kaksiseinämäisissä kattiloissa on puiset ankkurinmuotoiset sekoittimet, joilla varmistetaan, että hedelmäliha pysyy jatkuvasti ja keskeytymättä tasaisena eikä tartu tai karamellisoidu. Koulutettu henkilöstö valvoo kokoon keittämistä kannettavalla refraktometrillä, jotta lopputuotteen laatu voidaan arvioida. Keittämistä ei suositella jatkettavan yli Brix-arvon 60, sillä lopputuotteeseen voisi tulla palaneen tuoksu ja maku, kun taas keittämisajan lyhentäminen voisi johtaa tuotteen käymiseen.

Annostelu ja jäähdyttäminen: yksi Magiun de prune Topoloveni -erä jaetaan manuaalisesti suurilla puukauhoilla tasan kolmeen PVC-säkeillä (elintarvikefolio) vuorattuun 200 litran tynnyriin. Kerroksista tehdään ohuita jäähtymisen vauhdittamiseksi. Hillo jäähdytetään huoneenlämmössä ja varastoidaan tähän tarkoitukseen varatuissa tiloissa.

Elintarvikefoliolla vuoratut tynnyrit täytetään vähitellen 5–7 päivässä, jonka ajan hillon jäähtyminen kokonaan kestää lämpötilasta riippuen. Jäähtyminen todetaan aistinvaraisesti kauhalla tai puulusikalla.

Säilöntä- tai makeutusaineiden lisääminen on kiellettyä riippumatta käytetystä raaka-aineesta.

3.6 Viipalointia, raastamista, käärimistä jne. koskevat erityiset säännöt:

Magiun de prune Topoloveni pakataan ja varastoidaan rajatulla alueella Topolovenin kaupungissa, jotta tuotteen ominaisuudet säilyisivät muuttumattomina. Sen kypsymistä ja kuivausta on seurattava tarkasti.

Tynnyrin ulkopuoliset fysikaalis-kemialliset ja biologiset aineet, joiden syntymiseen vaikuttavat ilma ja lämpö, voivat muuttaa hillon väriä, tuoksua ja makua, mikäli pakkausprosessi ei vastaa vaatimuksia.

Tuotetta on valvottava koko pakkaus- ja jäähdytysvaiheen ajan, jotta estettäisiin kondensaatio eli erittäin pienten vesimäärien muodostuminen, joka voisi edistää mikro-organismien (bakteerien, hiivan ja homeen) kasvua.

Magiun de prune Topoloveni pakataan irtotavaraksi ja purkkeihin.

Irtotavara pakataan elintarvikefoliolla (PVC-säkeillä) vuorattuihin tynnyreihin. Hillotynnyrit jäähdytetään, PVC-säkkien (elintarvikefolion) reunat puhdistetaan ja taitetaan ja niiden päälle asetetaan uusi PVC-säkkilevy (elintarvikefoliolevy). Tämän jälkeen tynnyrit suljetaan kannella.

Tuotetta on tarpeen pakata myös irtotavaraksi, sillä raaka-aineena käytetään ainoastaan kypsiä luumuja, ja niitä saadaan vain lyhyt aika, enintään 60 päivää vuodessa (15. elokuuta–korkeintaan 15. lokakuuta). Irtotavaraa ei pastöroida.

Lasipurkkeihin pakattaessa hillo annostellaan automaattisesti pakkauslinjalla. Purkit sinetöidään ja pastöroidaan seuraavasti:

— 350 gramman purkkien kohdalla lämpötila nostetaan 100 celsiusasteeseen 15 minuutin kuluessa, tämä lämpötila pidetään yllä 25 minuuttia ja lasketaan jälleen 15 minuutin kuluessa,

— 800 gramman purkkien kohdalla lämpötila nostetaan 100 celsiusasteeseen 15 minuutin kuluessa, tämä lämpötila pidetään yllä 45 minuuttia ja lasketaan jälleen 15 minuutin kuluessa.

Magiun de prune Topoloveni -purkit poistetaan autoklaavista, pakataan kontteihin ja varastoidaan tätä tarkoitusta varten varattuihin tiloihin eli puhtaisiin, viileisiin (enintään 20 celsiusastetta), hyvin tuuletettuihin ja hajuttomiin varastoihin, jotka on suojattu pakkaselta.

Luumujen kalttaus, hedelmälihan tiivistäminen ja hilloamisen viimeinen vaihe eli pakkaaminen irtotavaraksi (tai purkkeihin) on pitkä prosessi, mikä on tyypillistä Magiun de prune Topoloveni -hillolle.

3.7 Merkintöjä koskevat erityissäännöt:

Etiketit liimataan varastotiloissa voimassa olevan lainsäädännön mukaisesti.

Kussakin pakkauksessa on oltava tuottajan etiketti, joka sisältää maininnan ”Magiun de prune Topoloveni”.

Tämän tuotteen nimityksen vieressä on oltava unionin suojaamaksi maantieteelliseksi merkinnäksi rekisteröinnin jälkeen myös ilmaisu ”Indicație geografică protejată” tai lyhenne IGP.

Etiketin oikeassa laidassa on oltava merkintä tuotteen sertifioinnista eli tarkastus- ja sertifiointielimen nimi ”LAREX CERT”.

4. Maantieteellisen alueen tarkka rajaus:

Magiun de prune Topoloveni -hillon tuotanto on rajattu seuraavalle hallintoalueelle:

— Topolovenin kaupunki

— Vițicheștin kylä

— Țigăneștin kylä

— Boțarcanin kylä

— Gorăneștin kylä

— Crințeștin kylä

— Inurin kylä

— Goleștii Badiin kylä.

5. Yhteys maantieteelliseen alkuperään:

5.1 Maantieteellisen alueen erityisyys:

Topolovenin hedelmänviljelyalue on luumuille suotuisa leudon mannerilmaston sekä maaperän ja ilmaston erityispiirteiden ansiosta erityisesti rinteillä, joiden vuotuinen keskilämpötila on muita alueita korkeampi. Alue on tavallisesti punaruskeaa podsolimaannosta.

Maaperä on pääosin ruskomaata, joka vaihtelee luvisolista erodoituneeseen, kolluviaaliseen ja alluviaaliseen ruskomaahan ja jonka humuspitoisuus on kohtuullinen tai vähäinen.

Ilmasto-olosuhteet ovat hedelmäpuiden viljelyn kannalta otolliset; monivuotinen keskilämpötila on 9,7 °C, absoluuttinen enimmäislämpötila 38,8 °C ja vähimmäislämpötila – 24,4 °C. Vuotuinen sademäärä on 663,3 mm.

Ensimmäiset syyspakkaset ovat lokakuun lopulla ja viimeiset kevätpakkaset huhtikuun viimeisten kymmenen päivän aikana tai hyvin harvoin tätä myöhemmin.

Eri lajikkeiden osuus vaihtelee vuosittain ilmasto-olosuhteiden mukaan.

Luumunviljelyn osuus Argeșin kokonaisviljelyalasta on noin 25 prosenttia ja luumutarhojen yhteisala noin 17 000 hehtaaria.

Paikallisväestön taito valita luumut, seurata keittämis- ja kypsymisprosessia ja tarkistaa tuotteen laatu aistinvaraisesti on osatekijänä sille, että luumuhillonvalmistusmenetelmä on säilynyt ja kehittynyt tällä maantieteellisellä alueella.

5.2 Tuotteen erityisyys:

Magiun de prune Topoloveni on sileä hillo, joka saadaan täysin kypsistä ja tarkoin valituista luumuista. Seosta keitetään erityisissä (kaksiseinämäisissä) kattiloissa poissa suoralta tulelta ja hämmennetään jatkuvasti puusekoittimella. Veden poistamisen ansiosta siinä on runsaasti (34,2 %) liukenevia ja liukenemattomia ravintokuituja, se ei sisällä lisättyä sokeria tai muita makeutusaineita ja se maistuu ja tuoksuu luumulta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Magiun de prune Topoloveni -hillon ja tuotantoalueen yhteyden perustana on tuotteen pitkän valmistustradition sekä poikkeuksellisten terveysominaisuuksien mukanaan tuoma maine, joka on paikallisväestön taitojen ja perinteisten paikallisten menetelmien ansiota.

Paikallisessa tuotantomenetelmässä tiettyjen luumulajikkeiden hedelmälihaa keitetään pitkään kannettomissa kaksiseinämäisissä kattiloissa. Seosta hämmennetään jatkuvasti eikä siihen lisätä sokeria tai muita säilöntäaineita.

Paikallisväestön taidokkaasti ja kokemuksella käyttämä menetelmä poikkeaa muualla Romaniassa ja naapurialueilla käytetyistä menetelmistä, sillä keittäminen ja kokoon keittäminen tapahtuu kaksinkertaisissa ja avoimissa kattiloissa eikä koskaan ilmatiiviissä astiassa.

Paikallinen luumuhillonvalmistustapa on siirtynyt sukupolvelta toiselle jo pitkään ja sen maine on säilynyt niin kyseisellä maantieteellisellä alueella kuin koko maassakin.

Magiun-luumuhillo mainitaan historiallisissa asiakirjoissa. Se on ollut suurelle osalle Topolovenin alueen asukkaista tärkeä tuote ja tulonlähde. Alueen tärkein markkinapaikka, Topolovenin tori, on saavuttanut mainetta koko Karpaattien eteläpuolisella alueella siellä myytävien luumutuotteiden, erityisesti luumuhillon, ansiosta.

Magiun de prune Topoloveni -hillon laatu ja ominaispiirteet syntyvät valmistusprosessissa, jossa luumuista poistetaan vesi keittämällä hedelmäliha kokoon valvotussa lämpötilassa ja tasoittamalla jatkuvasti puusekoittimilla. Näitä vaiheita ei käytetä muilla alueilla.

Magiun de prune Topoloveni -hillon maine liittyy luumuhillon pitkään valmistustraditioon Topolovenissa. Aluearkistoista käy ilmi, että hilloa on valmistettu alueella teollisesti vuodesta 1914, jolloin paikallinen perhe (Maximilian Popovicin perhe) perusti ensimmäisen luumuhillotehtaan.

Maatalousministeriö otti tehtaan haltuunsa vuonna 1941 ja antoi sille nimeksi Cooperativa din Topoloveni (Topolovenin osuuskunta), ja magiun-hillon tuotantokapasiteettia lisättiin. Vuonna 1972 tehdas sai nimekseen Interprinderea de legume și fructe Pitești (Piteștin vihannes- ja hedelmäyritys), ja vuonna 1981 paikallishallinto otti sen haltuunsa ja nimeksi annettiin Interprinderea de prelucrarea și industrializarea legumelor si fructelor Topoloveni (Topolovenin vihannesten ja hedelmien jalostus- ja tuotantoyritys). SC Sonimpex Serv Com SRL osti tehtaan vuonna 2001. Magiun de prune Topoloveni -hilloa valmistetaan nykyään noin 200 tonnia vuodessa.

Magiun de prune Topoloveni -hillon maineesta ovat todisteena artikkelit paikallisissa ja koko maassa ilmestyvissä sanomalehdissä ja erityisjulkaisuissa (Jurnalul Național, Adevărul, the Money Channel, Gândul, Capital) sekä palkinnot, joita se on saanut vuodesta 2002 alkaen eri näyttelyissä. Asimerkiksi Uniunea Generală a Industriașilor din Romănian (Romanian elinkeinoyhdistys) järjestämillä kansallisilla säilykemessuilla se sai kultaisen palkinnon. Magiun de prune Topoloveni voitti vuonna 2010 myös ITQI:n (International Taste & Quality Institute) palkinnon.

Vuosina 2008–2010 niin paikallisissa kuin kansallisissa viestimissä on esitelty Magiun de prune Topolovenin erityislaatuisuutta. Sen autenttisuutta vaalitaan esimerkiksi siten, että sitä myydään Topolovenin torin kaltaisilla markkinapaikoilla.

Hilloa on perinteisen paikallisen käytön lisäksi esitelty kansallisilla ja kansainvälisillä messuilla sekä näyttelyissä (Grüne Woche- ja Fruit Logistica -elintarvikemessut Berliinissä, Alimentaria-messut Barcelonassa).

Eritelmän julkaisutiedot:

Verkkosivut http://www.mapam.ro, linkki ”Agricultura”, alaotsikko ”produse alimentare”:

http://www.madr.ro/pages/page.php?self=01&sub=0103&art=010305&var=010302

(1) EUVL L 93, 31.3.2006, s. 12.